Dief wat historiese treine plunder, gevonnis | Maroela Media
Die Outeniekwa-vervoermuseum in George. (Foto: GardenRoute.com)
'n Man wat onder meer antieke stoomtreinenjins uit 'n museum in George in die Wes-Kaap gesteel het, is Donderdag in dié stad se streekhof gevonnis.
Nzaweka Tawule (45) is 12 maande tronkstraf opgelê vir diefstal en die kwaadwillige beskadiging van eiendom. Hy is 'n verdere twee jaar opgeskorte vonnis opgelê met die voorwaarde dat hy nie in daardie tyd skuldig bevind word aan 'n soortgelyke oortreding nie.
Volgens Zinzi Hani, woordvoerder van die Valke, het dit in Desember verlede jaar aan die lig gekom dat dele van die stoomlokomotiewe wat in die Outeniekwa-vervoermuseum in George vertoon word, gesteel of beskadig is.
"'n Ondersoek is van stapel gestuur wat tot die inhegtenisneming van Tawule in Mei vanjaar gelei het."
Koperpyp met dik wande is in sy besit gevind en die ondersoekbeamptes het daarin geslaag om hom met die diefstal van 'n aantal lokomotiewe te verbind.
Tawule is in Augustus vanjaar skuldig bevind op al die aanklagtes teen hom.
"Hy is tydens sy vonnisoplegging ongeskik verklaar om 'n vuurwapen te besit," het Hani gesê.
Die goed weeg baie tonne, so het hy heel lokomotiewe stuk stuk weg gedra?
Dan het dit oor 'n lang tydperk gebeur, is daar nie 'n opsigter nie?
Onverstaanbaar, dis ń museum en kry baie besoekers. Hoe het hy te werk gegaan, iemand moes hom gesien het.